សង្គម​ស៊ីវិល​រិះគន់​ចំណាត់ការ​តុលាការ​ក្នុង​សំណុំ​រឿង​ឧកញ៉ា ​ហេង សៀ ខណៈ​មាន​ការ​ចាប់សួរ​និង​ដោះ​លែង​បុគ្គល​ពាក់​ព័ន្ធ​ឆាប់​រហ័ស
លោកស្រី ចក់​ សុភាព នាយិកា​មជ្ឈមណ្ឌល​សិទ្ធិ​មនុស្ស​កម្ពុជា​ ជំរុញ​ឲ្យ​អាជ្ញាធរ​ស៊ើប​អង្កេត​ឲ្យ​ច្បាស់​លាស់​ ក្នុង​បញ្ហា​ផលិត​និង​ចែកចាយ​រូបភាព​អាសអាភាស​ក្នុង​សំណុំ​រឿង​នេះ ដើម្បី​ផ្តល់​ភាព​យុត្តិធម៌​ដល់​គ្រប់​ភាគី​ពាក់​ព័ន្ធ។
ភ្នំពេញ — សំណុំរឿងដ៏ចម្រូងចម្រាសរវាងលោកឧកញ៉ា ហេង សៀ និងពិធីការិនីស្ថានីយ៍ទូរទស្សន៍ MyTV នាង មាន ពេជ្ររីតា ត្រូវសមត្ថកិច្ចស្រាវជ្រាវនិងសង្ស័យថាមានជាប់ពាក់ព័ន្ធនឹងកូនប្រសារបស់លោក ហេង សៀ និងកូនស្រីរបស់លោកផងដែរ។ កូនប្រសារបស់លោក ហេង សៀ គឺលោក ឃន ឈុនដារ៉ា អាយុ៣២ឆ្នាំ ត្រូវគេស្គាល់ថាជាម្ចាស់ហាងកាហ្វេល្បីឈ្មោះ The Koi និង Tube Cafe និងជាស្វាមីរបស់លោកស្រី តាំង គឹមហៀង ដែលជាកូនស្រីរបស់លោក ហេង សៀ។ លោក ហេង សៀ និងនាង មាន ពេជ្ររីតា បានចោទគ្នាទៅវិញទៅមកក្នុងជម្លោះមួយដែលបានកើតឡើងកាលពីកន្លងទៅនិងបែកធ្លាយកាលពីសប្តាហ៍មុន។ បើតាមបណ្តឹងរបស់នាងមាន ពេជ្ររីតា ជម្លោះគឺបានកើតឡើងក្នុងរថយន្តបើកបរដោយលោក ហេង សៀ ហើយជម្លោះនេះបានក្លាយជាដើមចមនាំទៅដល់ការចាប់ខ្លួន លោក ឃន ឈុនដារ៉ា និងលោកស្រី តាំង គឹមហៀង ដែលបានប្រាប់តុលាការថា ពួកគេបានប្រតិដ្ឋវីដេអូឃ្លីបនៃជម្លោះរវាងលោក ហេង សៀ និងនាង មាន ពេជ្ររីតា ដើម្បីធ្វើជាភស្តុតាងរកការពិតនៅពីក្រោយជម្លោះនោះ។ តុលាការរាជធានីភ្នំពេញបានសម្រេចដោះលែងលោក ឃន ឈុនដារ៉ា ក្រោយលោកបានសារភាពរឿងរ៉ាវនេះ។ ម្ចាស់ហាងកាហ្វេរូបនោះ ក៏អះអាងថាលោកមិនបានជួលមនុស្សពីរនាក់ដែលមានភិនភាគដូចលោក ហេង សៀ និងនាង មាន ពេជ្ររីតា មកថតរូបអាសអាភាស ឬចែករំលែករូបភាពដ៏ចម្រូងចម្រាស ដើម្បីបង្ខូចកិត្តិយសនាងមាន ពេជ្ររីតាដែរ។ គេមិនទាន់ដឹងថាជម្លោះរវាងនាងមាន ពេជ្ររីតា និងលោក ហេង សៀ គ្រាន់តែជាទំនាស់ដែលផ្តើមចេញពីស្នេហារវាងអ្នកទាំងពីរឬក៏ជាទំនាស់អ្វីឲ្យពិតប្រាកដនោះទេ។ ក្រុមសង្គមស៊ីវិលដែលធ្វើការលើការការពារសិទ្ធិមនុស្ស និងស្ត្រីលើកឡើងនូវការស្រងាកចិត្តចំពោះវិធានការរបស់តុលាការដែលសម្រេចឲ្យលោក ឃន ឈុនដារ៉ា និងភរិយារបស់លោកបាននៅក្រៅឃុំបណ្តោះអាសន្នភ្លាមៗ ក្រោយការស៊ើបសួរក្នុងសំណុំរឿងដែលដំបូងឡើយមានការចោទប្រកាន់ធ្ងន់ធ្ងរពីភាគីម្ខាងគឺនាង ពេជ្ររីតា ពីបទប៉ុនប៉ងរំលោភសេពសន្ថវៈ។ នាយិកាអង្គការក្លាហាន កញ្ញា បុណ្យ រចនា បានចោទសួរពីតួនាទីរបស់កូនប្រសារបស់លោក ហេង សៀ ក្នុងការបង្កើតវីដេអូឃ្លីបបង្ហាញសកម្មភាពត្រាប់តាមទំនាស់រវាងលោក ហេង សៀ និងកញ្ញាពេជ្ររីតា ធ្វើជាតម្រុយតាមរកការពិត។ កញ្ញានិយាយថាការចាប់ខ្លួន និងដោះលែងជនសង្ស័យភ្លាមៗ កំពុងលើកឡើងនូវមន្ទិលនៃភាពមិនលម្អៀងក្នុងការដោះស្រាយក្តីក្តាំក្នុងប្រព័ន្ធយុត្តិធម៌កម្ពុជារវាងបុគ្គលអ្នកមានទ្រព្យសម្បត្តិនិងពលរដ្ឋទូទៅ ជាពិសេសគឺក្រុមសកម្មជនការពារសិទ្ធិមូលដ្ឋានផ្សេងៗដែលសុំនៅក្រៅឃុំ តែត្រូវតុលាការបដិសេធ។ កញ្ញាបញ្ជាក់ថា៖ «អីចឹង កន្លែងហ្នឹងខ្ញុំហាក់ដូចជា មើលឃើញថាការអនុវត្តហ្នឹង អត់មានស្តង់ដារមួយដែលស្មើគ្នា រវាងអ្នកដែលអត់មានអំណាច អត់មានប្រាក់ អត់មានបក្ខអត់មានពួក ហើយនិងអ្នកដែលមានឥទ្ធិពល»។ ចំណែកនាយិកាមជ្ឈមណ្ឌលសិទ្ធិមនុស្សកម្ពុជា លោកស្រី ចក់ សុភាព ជំរុញឲ្យតុលាការសិក្សាករណីរបស់លោកឧកញ៉ា ហេង សៀ ដែលជាអគ្គនាយកក្រុមហ៊ុននាំចូលនិងដឹកជញ្ជូនគ្រឿងសំណង់ ហេង ស្រេងហុង និងក្រុមហ៊ុនលក់កញ្ចក់ CamboPura Glass ឲ្យត្រឹមត្រូវទៅតាមនីតិវិធីច្បាប់ ដើម្បីបង្ហាញពីតម្លាភាពដល់សាធារណជន។ លោកស្រីមានប្រសាសន៍ថា៖ «ក្នុងករណីនេះ ខ្ញុំយល់ថា តុលាការត្រូវពិនិត្យពិច័យ ហើយនិងបង្ហាញនូវការអនុវត្តនូវគោលការណ៍មួយដែលស្មើភាពចំពោះពលរដ្ឋគ្រប់រូប មិនមែនដោយសារតែស្ថានភាពឋានៈនៅក្នុងសង្គម ឬក៏ដោយសារគោរមងារជាឧកញ៉ាអីជាដើមហ្នឹង ទទួលបានការយកចិត្តទុកដាក់ផ្សេងពីពលរដ្ឋទូទៅ»។ អ្នកនាំពាក្យសមាគមការពារសិទ្ធិមនុស្សអាដហុកលោក ស៊ឹង សែនករុណា មានប្រសាសន៍ថាតុលាការគួរពិនិត្យលើបញ្ហាសីលធម៌ទាក់ទងនឹងការសារភាពរបស់កូនប្រសាលោក ហេង សៀ អំពីការចែករំលែករូបអាសអាភាស។ លោកបញ្ជាក់ថា៖ «ការសារភាពអីបែបហ្នឹង អាហ្នឹងខ្ញុំគិតថាគួរតែមានការដាក់ទោសទណ្ឌដែរ ដើម្បីកុំឲ្យមានអំពើបែបហ្នឹងចេះតែកើតមានឡើង ហើយវាសាបព្រោះនូវរឿងមួយដែលមិនល្អ ហើយសង្គមមានការស្អប់ខ្ពើមទៅនឹងអំពើអសីលធម៌ ហើយគ្មានគុណធម៌បែបហ្នឹង»។ កាលពីថ្ងៃទី១៧ ខែឧសភា គឺពីរថ្ងៃក្រោយការឃាត់ខ្លួននោះ លោក ឃន ឈុនដារ៉ា បានចេញលិខិតបំភ្លឺសារភាពថាលោកមានជាប់ពាក់ព័ន្ធនឹងការចែករំលែករូបភាពមិនសមរម្យពោល គឺរូបអាសអាភាសមួយសន្លឹក តែលោកមិនបញ្ជាក់លម្អិតថាជារូបបុគ្គលណាទេនិងមិនដឹងមានប្រភពមកទីណាទេ។ បើតាមលិខិតបំភ្លឺនោះ លោក ឃន ឈុនដារ៉ា ដែលមានងារជាឧកញ៉ាផងនោះបានលើកឡើងក្នុងន័យដើមថា៖ «ខ្ញុំពិតជាមានការសោកស្តាយ ដោយបានចែករំលែករូបភាពមិនសមរម្យនេះ។ ប្រសិនបើរូបភាពនេះ អាចបង្កើតឲ្យមានការភាន់ច្រឡំ ធ្វើឲ្យប៉ះពាល់ដល់កិត្តិយស និងសេចក្តីថ្លៃថ្នូររបស់កញ្ញា មាន ពេជ្ររីតា ខ្ញុំសូមអភ័យទោសចំពោះការចែករំលែករូបភាពមិនសមរម្យនេះ និងសន្យាថានឹងមិនឲ្យករណីនេះ កើតមានជាថ្មីទៀតឡើយ»។ ក្នុងលិខិតនោះលោកអះអាងថារូបភាពមិនសមរម្យនោះ គឺលោកទទួលបានពីគេដែរតាមទូរស័ព្ទ និងចែករំលែកទៅមនុស្ស៧នាក់តាមប្រព័ន្ធ WhatsApp និងប្រព័ន្ធ Telegram។ ងាកមករឿងថតវីដេអូមកធ្វើជាភស្តុតាងនោះ អ្នកជំនួញវ័យក្មេងរូបនេះរៀបរាប់ថាការជ្រើសរើសមនុស្ស២នាក់ដែលម្នាក់មានភិនភាគប្រហាក់ប្រហែលនឹងកញ្ញា មាន ពេជ្ររីតា និងម្នាក់ទៀតមានភិនភាគប្រហាក់ប្រហែលនឹងឪពុកក្មេករបស់លោកនោះ «គឺមានគោលបំណងដើម្បីថតជាវីដេអូឃ្លីបធ្វើត្រាប់តាមអង្គហេតុដែលបានកើតឡើងក្នុងរថយន្តនេះប៉ុណ្ណោះ ប៉ុន្តែខ្ញុំសូមបញ្ជាក់ថាការជ្រើសរើសមនុស្សទាំងពីរនាក់នេះ ពុំមែនដើម្បីផលិតវីដេអូអាសអាភាសនោះទេ»។ ក្រោយចេញលិខិតបំភ្លឺរបស់លោក ឃន ឈុនដារ៉ា អយ្យការអមសាលាដំបូងរាជធានីភ្នំពេញបានចេញសេចក្តីថ្លែងការណ៍បកស្រាយនូវអ្វីដែលជាការសារភាពរបស់លោក ឃន ឈុនដារ៉ា និងភរិយាលោកគឺលោកស្រី តាំង គឹមហៀង។ អយ្យការអមសាលាដំបូងរាជធានីភ្នំពេញផ្តល់ការពន្យល់ថាអាជ្ញាធរពាក់ព័ន្ធរកមិនឃើញភស្តុតាងណាមួយអំពីការផលិតជាវីដេអូឃ្លីបអាសអាភាស ឬរូបភាពអាសអាភាស ដែលត្រូវបានចែកចាយក្នុងបណ្តាញសង្គមឡើយ។ ក្នុងការបិទបញ្ចប់សេចក្តីថ្លែងការណ៍របស់ខ្លួន អយ្យការរាជធានីភ្នំពេញលើកឡើងខ្លួន«បានទទួលពិនិត្យយ៉ាងហ្មត់ចត់នូវលទ្ធផលនៃការស៊ើបអង្កេតករណីខាងលើនេះ និងបានសម្រេចដោះលែងឈ្មោះ ឃន ឈុនដារ៉ា និងឈ្មោះ តាំង គឹមហៀង និងសម្រេចបន្តការស៊ើបអង្កេតស្រាវជ្រាវប្រភពនៃការផលិតរូបភាពអាសអាភាស...»។ វីអូអេមិនទាន់អាចសុំការអធិប្បាយពីលោក ប្លង់ សុផល អ្នកនាំពាក្យតំណាងអយ្យការអមសាលាដំបូងរាជធានីភ្នំពេញបានទេនៅថ្ងៃអង្គារនេះ។ វីអូអេក៏មិនទាន់អាចទាក់ទងសុំការអធិប្បាយពីភាគីពាក់ព័ន្ធក្នុងជម្លោះនេះបានដែរ។ លោកស្រី ចក់ សុភាព នាយិកាមជ្ឈមណ្ឌលសិទ្ធិមនុស្សកម្ពុជាជំរុញឲ្យអាជ្ញាធរស៊ើបអង្កេតឲ្យច្បាស់លាស់ ក្នុងបញ្ហាផលិត និងចែកចាយរូបភាពអាសអាភាសនេះ ដើម្បីផ្តល់ភាពយុត្តិធម៌ដល់គ្រប់ភាគីពាក់ព័ន្ធ។ រដ្ឋលេខាធិការនិងជាអ្នកនាំពាក្យក្រសួងយុត្តិធម៌ លោក ជិន ម៉ាលីន ច្រានចោលការរិះគន់របស់ក្រុមអង្គការសង្គមស៊ីវិលពាក់ព័ន្ធជំហរតុលាការ ក្នុងការដោះស្រាយក្តីក្តាំរបស់អ្នកមានលុយនិងសកម្មជន ដោយថាពួកគេប្រតិកម្មមិនផ្អែកលើហេតុផលរបស់ស្ថាប័នតុលាការ។ «គាត់វិនិច្ឆ័យយុត្តិធម៌មិនយុត្តិធម៌ទៅលើថាបុគ្គលហ្នឹងជាអ្នកណា អ្នកមាន ឬអ្នកក្រ សកម្មជន ឬមិនសកម្មជន ក៏ប៉ុន្តែហេតុផលមូលដ្ឋានផ្លូវច្បាប់ ទឡ្ហីករណ៍អី គាត់អត់មានខ្វាយខ្វល់រវីរវល់យកភ្នែកមើលសោះ។ អាហ្នឹងគឺទម្លាប់របស់សង្គមស៊ីវិលយើងដែលខុសប្លែក ហើយជាទម្លាប់មួយដែលចម្លែក»។ ក្នុងសំណុំរឿងស្មុគស្មាញនេះ ក្រុមអង្គការសង្គមស៊ីវិលចំនួន២៦ក៏បានចេញលិខិតចំហមួយផ្ញើជូនរដ្ឋមន្ត្រីចំនួន៣រូប គឺរដ្ឋមន្ត្រីក្រសួងមហាផ្ទៃ ក្រសួងកិច្ចការនារី និងក្រសួងយុត្តិធម៌ ដោយស្នើសុំឲ្យមានចំណាត់ការផ្លូវច្បាប់ឲ្យបានត្រឹមត្រូវក្នុងទំនាស់រវាងលោកឧកញ៉ា ហេង សៀ និងនាង មាន ពេជ្ររីតា ដែលជានិស្សិតឆ្នាំទីពីរ ផ្នែកជំនួញពាណិជ្ជកម្ម៕